2022. július 2-án, Marosvásárhelyen került sor Marosi Unitárius Egyházkör nőszövetségeinek közgyűlésére. A találkozó helyszíne a Bolyai téri unitárius templom és a Studium Hub épülete volt. Az istentiszteleten Liker Henrietta (Magyarzsákod) és Kiss Zsuzsánna (Ikland-Ernye) végzett szószéki szolgálatot. Az énekvezéri teendőket Szabó Hajnal Imola, a Bolyai téri egyházközség énekvezére látta el. Köszöntő beszédet mondott Nagy László helyi lelkész, Fazakas Lajos Levente esperes, Konrád Tünde és Balázs Fülöp Ildikó házigazdák, Demian Ibolya egyházköri elnök. Nagy Gizella felolvasta Dimény Csilla Júlia elnök köszöntő levelét. A köri vándorabrosz bemutatása után a program a Studium Hub épületében folytatódott. A közgyűlés hivatalos megnyitóját a köri beszámoló megvitatása követte. A résztvevők kis csoportokban beszélgettek azokról az erőforrásainkról, amelyekből veszteségek idején meríthetünk. Kiscsoport-vezetők: Balázs Fülöp Ildikó egészségügyi asszisztens, életmódvezetési tanácsadó, Kedei Ibolya és Nagy Gizella mentálhigiénés segítők. A kiscsoportok beszámolói után Csép Éva Andrea képviselő jelenlétében folytatódott a beszélgetés.

Fotó: Balázs Fülöp Attila

„Ma ismét összegyűlt egy kis közösség, / Hogy lelkipásztorunknak a legjobbat kérjék. / Engem, mint gondnokot kértek, hogy megtegyem, / E köszöntőt elmondjam közösségünk nevében.”

A homoródoklándi lelkészbeiktatón rigmusba szedett gondolataival szólt Tőkés Lóránt lelkészhez a gyülekezet örvendező hangján Elekes Zoltán gondnok. A lelkészbeiktató minden perce emelkedett volt. Fúvószenekar fogadta az érkezőket, orgonaszó és áhítat emelte a szíveket. Beköszönő prédikációjában a lelkész az apostoli küldetés hangján szólt: „a tűz majd megmutatja, hogy kinek mit ér a munkája.” Főtisztelendő Kovács István püspök lelkesítő beszéde a gyülekezet előtt megnyíló új lehetőségről, az igazi gyülekezetépítés új kontextusáról szóltak. Lelkesítő szavai üdítőleg hatottak az ünneplőkre A szertartás centruma a kinevezés ismertetése, valamint a templom kulcsának, a Bibliának, az egyházközség kelyhének és pecsétjének ünnepélyes áttestálása volt. Tőkés Lóránt alázattal és egyben elköteleződéssel a szívében vette át e jegyeket és a mögöttük rejlő lelki, szellemi és anyagi felelősséget. A köszöntők rendjén felszólalt Csíki Áron köri felügyelőgondnok, Nagy Adél, az Unitárius Lelkészek Országos Szövetségének titkára és Bíró Barna Botond, Hargita megye tanácsának alelnöke is. Mindnyájan a személyes lelki kötődés hangján erősítették a szolgálatot vállaló lelkészt. Dsida Jenő „szürke ólomkarikájának” varázslatába Egyed Álmos konfirmandus avatott be, majd Frunzea Ádám csellójátéka révén Bach-futamok szálltak a templomi csendben. A himnusz eléneklése zárta a templomi ünnepséget. Az ünnepi vacsora alatta lelkészt és családját a hat évig általa mentorált szovátai néptánccsoport tánccal, népdalcsokorral, a helyi énekvezér irányításával a gyermekek műsorral köszöntötték, míg a Frunzea testvérek hegedűszóval érzékenyítették a lélek húrjait. Az ínycsiklandó étkek mellé abásfalvi banda húzta a muzsikát. Az ünnep különleges mozzanata volt, hogy néhány csókfalvi atyafi is jelen volt, akik ünnepeltét és búcsúztatták a gyülekezetükből eltávozó Tőkés családot.